Թ.Ա. -Մասնաւորապէս ներկայացուած են տնտեսական հետեւեալ հիմնահարցերը՝ պետական սեփականութեան առաւելագոյն մասնաւորեցում եւ կրճատում, տնտեսութեան ուղղակի կարգաւորումէն դէպի անուղղակի մեթոտներու գործադրում, ազգային արժոյթի դրամական զանգուածի սահմանափակումի սկզբունքի արմատաւորում, արտաքին առեւտրային հովանաւորչական գործիքներու կրճատում, տարածքային համաչափ զարգացումի ոչ բաւարար գործիքակազմ, ընկերային նուազագոյն երաշխիքներու ապահովումի ոչ բաւարար արդիւնքներ, աշխատաշուկայի պետական կարգաւորման անհամարժէք դրոյթ: Եւ, բնականաբար, այս հիմնահարցերը յառաջացուցած են երկրի տնտեսութեան զարգացումին ընկերային ներառականութեան վերաբերող շարք մը մարտահրաւէրներ, որոնք առանձնացուցած ենք երեք հիմնական ուղղութիւններով՝ Նեոլիպերալ մաքրոտնտեսական (ամբողջական տնտեսութիւն-«Գ.») քաղաքականութեան հետեւանքով պետութեան մասնակցային, խթանիչ եւ կարգաւորիչ դերը էապէս կը նուազի: Աշխարհաքաղաքական գործօններով պայմանաւորուած մարտահրաւէրներ, որոնք առարկայականօրէն կախուած են նաեւ արտաքին միջավայրային ազդակներով՝ տնտեսական շրջափակում, դէպի ծով ելքի բացակայութիւն, պատերազմի սպառնալիք ու վտանգ, անով պայմանաւորուած նաեւ՝ ռազմական ծախսերու պարտադրուած յաւելում եւ այլն: